Dunaszekcső község képviselőtestülete

7/1995.

Jegyzőkönyv
Készült a Dunaszekcső Községi Önkormányzat képviselőtestülete 1995. június 28-án megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Guzsván Lajosné

Harsányi János

Hetényi Ádám

Schmidt József

Szödényi István

Tóth András kéviselők

Pest Éva jegyző 

Dr. Simonné dr. Faludi Ilona fogorvos

Valamint 4 fő a lakosság részéről

Igazoltan távol maradt: Dr. Schmidt József képviselőtestület

Hegedűs György polgármester köszönti a megjelenteket, megállapítja, hogy az ülés határozatképes, mert a megválasztott 11 fő képviselő közül 10 fő megjelent. Az ülést megnyitja és javaslatot tesz a napirendi pontokra, melyeket a testület vita nélkül elfogadott.

1.) A fogorvos kinevezése

Előadó: Hegedűs György polgármester

2.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó:  Hegedűs György polgármester

3.) A szociális- illetve a településfejlesztési bizottság eddig végzett munkájáról tájékoztató 
Előadó: Harsányi János 

             Schmidt József bizottsági elnökök

4.) Egyebek

Napirend tárgyalása

1. napirendi pont: Hegedűs György polgármester elmondja, hogy dr. Acél Csaba 1995. II. 01-től rokkantsági nyugdíjba vonult. Mivel akkor még állapota nem volt végleges, most nyilatkozott arról, hogy nem kíván fogorvosként dolgozni községünkben. Eddig helyettesítését szerződéssel dr. Simonné dr. Faludi Ilona látta el.

1995. július 1-től új fogorvost kell kinevezni. A doktornő munkájával elégedett a lakosság, ezt tudja a visszajelzésekből a testület. Ő maga is szívesen dolgozna kinevezettként a községben.

A képviselőtestületnek tehát van jelöltje a fogorvosi állásra, pályáztatás nem szükséges.

A polgármester röviden ismerteti a jelölt pályáját. 1965-ben végzett majd Kanadában dolgozott s szerzett újabb fogorvosi diplomát. 1977-1984-ig az NSZK-ban élt és dolgozott családjával. 1985. január 1-től a Mohács Kórház Rendelőintézet fogorvosa. 1986-ban újra szakvizsgát tett.

Dr. Faludi Ilona: Köszöni a dicsérő szavakat. Megszerette az embereket itt a községben.

Magáról elmondja, hogy két gyermeke van, egyik végzett állatorvos, a másik gimnazista. A mohácsi Szőlőhegyen lakik családjával, a távolság nem nagy.

1985-ben azért települtek haza, hogy gyermekeiket magyarnak nevelhessék.

Faller János: Biztosítottak-e a feltételek a munkához, és esetleg mire lenne még szükség a rendelőben?
Draskovits Pál: Van-e elképzelése az új rendszerről?

Dr. Faludi Ilona: A rendelő felszerelésével elégedett, az új fogorvosi szék nagy segítség. Esetleg egy-két műszer cseréjére lenne még szükség. Az új rendszer bevezetésével kapcsolatosan a mai napig írásban nem kapott semmiféle tájékoztatást, iránymutatást. Újság, rádió, TV tájékoztatása sokszor ellentmondásos. Kért Mohácsról információt, de ott sem tudnak semmit.

Véleménye szerint  az egészségügy reformját nem így kellett volna végrehajtani.

Dr. Pálos Ferenc: Mekkora körzet fog a doktornőhöz tartozni? Meghívták-e az érintett polgármestereket?

Hegedűs György: Előre kérte az információkat: hány beteget láttak el és mely községekből. A bári képviselőtestület hozzájárulást nem ad az orvosi rendelő, szolgálat ellátásához. Ez annál is inkább  sajátos, mert jelentős kiadás volt a fogorvosi szék beszerzése, és a vöröskeresztes pályázatra nem kaptunk támogatást.

Dr. Pálos Ferenc: Sajnálja, hogy a báriak ilyen választ adtak. Véleménye szerint meg kellett volna hívni a bári polgármestert az ülésre.

Harsányi János: Melyik dunaszekcsői orvos körzetéhez tartoznak a bári betegek?

Hegedűs György: Dr. Pálos Ferenchez. Az orvosi készenléti díjhoz kértünk a bári önkormányzattól támogatást. A képviselőtestület ahhoz a feltételhez kötötte az összeg átutalását, hogy a támogatás második felét csak akkor küldik meg, ha az orvosnak beszereli a MATÁV a telefont.

Harsányi János: Szeretné tudni, hogy hol van a régi fogorvosi szék.

Hegedűs György: Megállapodott az új szék szállítójával, forgalmazójával, hogy 100.000 Ft-ért megvásárolják.
Több kérdés, hozzászólás a napirenddel kapcsolatban nem hangzott el, a testület 10 szavazattal 0 ellenében az alábbi határozatot hozta:

38/1995. (VI.28.) Kt. számú határozat
a fogorvosi kinevezésről

A képviselőtestület dr. Simonné dr. Faludi Ilona fogorvost 1995. július 1-től a fogorvosi szolgálat ellátására határozatlan időre közalkalmazottként kinevezi.

Határidő: azonnal

Felelős: Hegedűs György 

2. napirendi pont: a polgármester tájékoztatja a képviselőket, hogy lejárt határidejű határozat nincs. 

Fontosabb eseményként említi, hogy a Térségi Tanács által benyújtott pályázatot – borfeldolgozó, borpalackozó létrehozása – elbírálták, jónak minősítették, de nem fogadták el.

1995. március 22-én a képviselőtestület a rendezési terv módosításának megrendelése mellett döntött a testület. A megkeresett szakértő elmondása szerint azon a területen csak feltöltés után alakítható ki üdülőtelek. Nem tartja megalapozottnak a rendezési terv módosítását.

Június 29-én a KHVM és BM képviselői látogatást tettek községünkbe. A Tárcaközi Bizottság hamarosan dönteni fog a támogatás mértékében.

A Vízmű vagyon felosztásával kapcsolatban kér állásfoglalást a polgármester. A Baranya Megyei Vízmű Vállalat által kezelt és működtetett állami vagyon önkormányzati tulajdonba adása a Baranya Megyei Vagyonátadó Bizottság közreműködésével jogerőssé és végrehajthatóvá vált. Az alapítók korábbi döntése alapján Kft.-vé kell átalakítani, és ennek lebonyolításával a Gordius Kft. –t bízták meg. A Kft jelezte, hogy kérdőívet fog küldeni, melyen az önkormányzatok döntését várják az átalakításról.

Javasolja, hogy az önkormányzat a közmű vagyonát ne vigye be a társaságba. Az elmúlt ülés állásfoglalásáról – a Halász u. 10. számú szolgálati lakás eladásáról – határozat kell.

A képviselők a rendezési terv módosításával kapcsolatban kérik a szakértőt, hogy véleményét foglalja írásba.

A testület 10 szavazattal 0 ellenében az alábbi határozatot hozta:

39/1995. (VI.28.) Kt. számú határozat
a lejárt határidejű határozatokról

1. A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatót elfogadja.
2. A képviselőtestület a Baranya Megyei Vízmű Vállalat átalakulásával kapcsolatban úgy dönt, hogy a tulajdonában lévő közművagyont a megalakítandó korlátolt felelősségű társaságba nem viszi be.

Határidő: kérdőív megérkezésétől számított 5 napon belül

Felelős: Hegedűs György polgármester

3. A képviselőtestület egyetért a Dunaszekcső, Halász u. 10. szám alatt levő – szolgálati lakás értékesítésével

3. napirendi pont: (A szociális és a településfejlesztési bizottságok elnökei az üléseikről készült feljegyzéseket, összefoglalót a testület tagjainak az ülést megelőzően kiadták.)

Harsányi János a szociális bizottság elnöke: Kiegészítésként elmondja, hogy a segélyekkel kapcsolatban rosszak a tapasztalataik. Éppen ezért a bizottság véleménye, hogy a rászorulók a lehetőségekhez képest ne készpénz formájában kapjanak támogatást, hanem pl. napközi térítési díj, tanszer, élelmiszervásárlás stb.

Schmidt József a településfejlesztési bizottság elnöke: A bizottság március hónapban alakult meg. A idei évben 720.000 Ft-ot használtak fel. (összefoglalja a feljegyzések lényegét.)

Faller János: Az iskolától kellene segítséget kérni a rászorulók rangsorolásában. A bizottság ülésére az osztályfőnököket kellene meghívni.

Draskovits Pál: Az iskolakezdési segélykérelmek elbírálásához szükség lenne az iskola tájékoztatására, hogy menni egy-egy tanuló indítása tanévkezdéskor.
Hegedűs György: az iskolakezdési segélyt közvetlenül az iskola kapja meg.

Guzsván Lajosné: Megköszöni a szociális bizottság korrekt előterjesztését, kiemeli munkájukat.

Máthé Ferencné: A dunaszekcsői vöröskeresztes mozgalom igen aktív. Várják a bizottság jelzését, hogy kinek és milyen formában tudnak segíteni.

Draskovits Pál: Az árok és pataktisztítással kapcsolatban elmondja, hogy az ott lakók nagyon elégedettek (Zrínyi u., Árvíz sor, Tüzép).

Hegedűs György: Egyszerre a szükségszerű és a megelőző munkálatokat is elvégeztették, gépi és kézi közreműködéssel.

Harsányi János: Hány fő részesül jövedelempótló támogatásban? Miért nem közmunkásokkal tisztíttatjuk ki a hidak alját?

Hegedűs György: Összesen 64 fő kap jövedelempótló támogatást, kb. a fele férfi. Rendszeres jelleggel hívja be őket közhasznú munka elvégzésére.

Hetényi Ádám: Köszönetet mond az iskolai futópálya megépítéséért. Információt szeretne kapni arról, hogy a településfejlesztési bizottság által felhasználható 720.000 Ft felhasználása hogyan áll.
Galambosi László: az utak garanciális javítása után érdeklődik.

Hegedűs György: Az utak garanciális javítása több esetben nem történt meg. A hanyag munkát mutatja például a Thököly utca, melyet most állít helyre az önkormányzat.

Schmidt József: Az elmúlt ülésen döntött a testület arról, hogy nem járul hozzá a B-városi szilárd burkolatú úthoz. A kérelmezők rosszul fogalmazták meg a kérést, mert nem szilárd utat szerettek volna.

Hegedűs György: Már a módosított kérésnek eleget is tett az önkormányzat.

Több kérdés, hozzászólás nem hangzott el, a testület 10 szavazattal 0 ellenében az alábbi határozatot hozta:

40/1995. (VI.28.) Kt. számú határozat
a szociális- illetve településfejlesztési bizottság munkájáról

A képviselőtestület a szociális- és a településfejlesztési bizottság eddig végzett munkájáról szóló tájékoztatót tudomásul veszi.

Hegedűs György ismerteti a polgármesteri hivatal külső homlokzatának felújítására helyi vállalkozótól beérkező ajánlatot. Az alkalmazandó különleges technológia miatt az ajánlat 1.000.000 Ft. (Az árajánlatban szereplő mennyiségek tájékoztató jellegűek, a pontos összeghez tételes felmérésre lesz szükség.)

Hetényi Ádám: Információt kell arról beszerezni, hogy kell-e mindkét szintnél alkalmazni a német anyagot. Lehet, hogy az emeleti rész hagyományosan is megoldható.

Hegedűs György: Kérjünk árajánlatot a helyi vállalkozótól a kombinált és a hagyományos megoldásra, és hirdessük meg más vállalkozók részére is a felújítást.
Más javaslat, kérdés, hozzászólás nem hangzott el, a testület 10 szavazattal 0 ellenében az alábbi határozatot hozta:

41/1995. (VI. 28.) Kt. számú határozat
a polgármesteri hivatal felújításáról

A képviselőtestület a polgármesteri hivatal épületének külső, homlokzati felújítását elvégezteti.

Árajánlatot kell kérni

· hagyományos és kombinált megoldásra

· újabb vállalkozóktól

Határidő: 1995. július 30.

Felelős: Hegedűs György polgármester

Pest Éva elmondja, hogy törvényességi észrevételezés érkezett a Szervezeti és Működési Szabályzattal kapcsolatban. Módosítani szükséges az SZMSZ-t. (A módosítás a jegyzőkönyv melléklete.)

A témával kapcsolatban kérdés, hozzászólás nem hangzott el, a testület 10 szavazattal 0 ellenében az alábbi rendeletet alkotta:

A Dunaszekcső Községi Önkormányzat képviselőtestülete

8/11995. (VII.13.) számú önkormányzati rendelete

a Szervezeti és Működési Szabályzat módosításáról

(Az elfogadott rendelet a jegyzőkönyv melléklete.)
Pest Éva jegyző ismerteti Somos Miklós Mohács, Bégpatak u. 13. szám alatti lakos kérelmét.

(A kérelem a jegyzőkönyv melléklete.)

Szödényi István: Javasolja a kérelem elfogadását, de az út végén három betonoszloppal le kell zárni. Így a jet-skisek nem tudnának arra lejárni a partra.

Draskovits Pál: a kérelmező segítsen a jet-skisek megfékezésében, mivel az ő környezetéhez tartoznak.

Tóth András: Adjunk türelmi időt, és csak utána zárjuk le az utat.

Több kérdés, hozzászólás nem hangzott el, a képviselőtestület 9 szavazattal 1 tartózkodással az  alábbi határozatot hozta:

42/1995. (VI.28.) Kt. számú határozat
a Széchenyi u. 39. szám mögötti önkormányzati 

tulajdonában levő út felbontásáról

A képviselőtestület hozzájárul ahhoz, hogy Somos Miklós Mohács, Bégpatak u. 13. szám alatti lakos a tulajdonában lévő Dunaszekcső, Széchenyi u. 39. szám alatti ingatlana oldalán lévő önkormányzati tulajdonú utat a szükséges mélységig felbontsa és helyreállítsa.

Határidő: 1995. július 20.

Felelős: Hegedűs György polgármester

A képviselőtestület a tervezett napirendi pontok tárgyalásának végére ért.

Guzsván Lajosné: Elmondja, hogy a Havasi féle Duna parti rész nagyon hangulatos lett. A községben egyre többet hallja az ivóvíz rossz minőségét.

Harsányi János: Sokan aggódnak a közkutak tervezett megszűntetése miatt.
Faller János: Az újvárosi játszótérről a játékok egy magánháznak az udvarán vannak. Szeretné a lakosság, ha visszakerülnének a helyükre.

Hetényi Ádám: Több felvetése lenne. Későn kapták meg a képviselők a testületi ülésre a meghívót. Komolytalanul kezeli a hivatal a képviselőket, akárcsak az iskolaigazgató pályáztatását. Nem kapnak írásos anyagot az ülésekre, nem lehet felkészülni. Nem szerepel az iskola szervezeti és működési szabályzata a mai ülés napirendjén. Kellene egy kézikönyv az önkormányzati törvényről. Nem kapnak határozati kivonatokat, nem kapott SZMSZ-t. Rengeteg napirendet takar az egyebek, miért nem lehet ezt megnevesíteni. Miért nincs előre pontosan meghatározva az ülések időpontja?
Guzsván Lajosné: Csatlakozik az igazgatói állás pályáztatásához. Nyár van, ki fog érdemben ezzel foglalkozni.

Faller János: Legyen ütemterv, hogy felkészülhessenek az ülések időpontjára.

Hegedűs György: Hogy komolytalanul kezelik a testületet illetve a pályáztatást – ő maga nem hiszi, de megítélés kérdése. A meghívó erre az ülésre valóban késve érkezett, ez hiba volt, de közbeszólt az időjárás. Az iskola igazgatói állás pályáztatását sem tartja komolytalan kezelésnek. A pályáztatás megtörtént, a Művelődési Közlönyben megjelent. Az igazgató személyének kiválasztását tartja annyira fontosnak, hogy nem kell mindig a nyári szabadságolásra hivatkozni.
Az iskola szabályzata 26 oldal szakmai anyag. A törvény nem írja elő a kötelező tárgyalását. Amennyiben a testület úgy dönt, hogy tárgyalni kívánja, előkészíti a következő ülésre.

Az SZMSZ-t 1995. március 1-én tárgyalta a testület, előtte írásban a meghívóval együtt lett kiküldve. A határozati kivonatokat is megkapják a képviselők. Előre pontosan meghatározni az ülések időpontját és tartalmát nem lehet. Az Egyebek napirend mindig a meghívó kiküldése és az ülés napja közötti időszakban érkezett kérelmek, felvetések összessége.

Több felvetés nem volt, a polgármester az ülést bezárta megköszönve a megjelenést.

Kmf.


Hegedűs György 
Pest Éva


Polgármester
jegyző 

Dunaszekcső Polgármestere

7/1995. számú határozat

Meghívó

A Dunaszekcső Községi Önkormányzat képviselőtestülete 1995. június 28-án 17 órai kezdettel ülést tart, melyre meghívom.

Az ülés helye: községháza tanácsterme

Napirendi pontok:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) A fogorvos kinevezése

Előadó: Hegedűs György polgármester

3.) A szociális- illetve a településfejlesztési bizottság eddig végzett munkájáról tájékoztató

Előadók: Harsányi János és

                Schmidt József bizottsági elnökök

4.) Egyebek

Dunaszekcső, 1995. június 22.



Hegedűs György 



Polgármester

Emlékeztető

Készült a Településfejlesztési Bizottság 1995. április 25-én megtartott üléséről. Helye: Aréna.

Jelen vannak: Schmidt József a bizottság elnöke

Hetényi Ádám

Szödényi István 

Karl Henrik

Pazaurek Dezső

Hegedűs György polgármester 

Pest Éva jegyző 

Schmidt Zoltán 

A bizottság elnöke köszönti a megjelenteket. Aktuális feladatokat kell ma megtárgyalni.

Karl Henrik:  Lépni szükséges a vendégfogadás terén, már van jelentkező a megjelent külföldi hirdetésre. Kérnek olyan tájékoztató jellegű kiadványt, melyből kicsit megismerhetnék a községünket.

Javaslatok: - prospektus készítése

                   - képeslap - kihangsúlyozva a Duna 

                                     - horgászás

                                     - fürdés, strand

Schmidt Zoltán felajánlja a segítségét a kiadványok elkészítésében. Lényeges, hogy minél nagyobb legyen a példányszám, mert a színes kiadványok igen pénzigényesek.

Hetényi Ádám javasolja, hogy fényképeket készíttessünk a községről, egyenlőre ez lenne a leggyorsabb megoldás.
Felajánlja, hogy megkeresi, aki lefényképezi a községet, utána elő kell hívattatni, kiválasztani és sokszorosítani a képeket.

Hegedűs György elmondja, hogy megbízatásának eleget téve eljárt a szerb templom kérdésében. Sajnos sikerről nem tud beszámolni. A szerb papnak ugyanis ennél fontosabb kérdést jelent az, hogy szeretné visszakapni a volt épületüket. Tulajdonképpen úgy hangzott, hogy ettől teszi függővé a válaszát. Az ikonok felértékeléséről azonban így sem lehet szó.

Hetényi Ádám: A községben több helyen gond van az árokkal. Ki kell tisztítani, mert eliszaposodtak, feltöltődtek, és a víz nem tud lefolyni.

Hegedűs György: A főútvonal mellett készülnek a járdák. Többen jelentkeztek olyan helyről, amely nem „közérdekű”, hogy adjunk járdalapokat. Kérdezi a bizottság tagjait, hogy ebben a kérdésben hogyan foglaljon állást, hiszen az önkormányzatnak nem áll módjában mindenhol kijavítani a járdát.

A járda és útjavításokat el kell kezdeni, a brigádra is vár a feladat.

Szödényi István: A Baross és a Halász utcában említ járhatatlan útszakaszokat.

A pataktisztítást nem lehet az idei évben elhagyni.

A Cementipari Vállalat felé vezető utat nem a lakosság használja, nagyon rossza az állapota. Javasolja, hogy azt a vállalat hozza helyre.

Pazaurek Dezső: Az egész községet be kellene vonni a tavaszi helyreállítási munkába. A zúzott kővel javítható utaknál kell a lakosság segítségét kérni. Az ide szállított követ a lakosok elteríthetik. A virágos falukép kialakításához egynyári virágot kellene kiosztani, elsősorban a főút mellett, az ott lakók csináljanak kiskerteket a házaik előtt.

Akár évente visszatérő tavaszi program lehetne.

Hetényi Ádám: az iskolások vas és papírgyűjtési akcióban vesznek részt. Tervezik, hogy szemétgyűjtést végeznek a Duna parton. Az összegyűjtött szemét elszállításához kér segítséget.

Hegedűs György: Az ÖNO előtti parti járda járhatatlan. (Szennyvíz-szippantás és trágyahordás miatt teherautók.)

Schmidt József: A Sárközi János előtti közterületet sövénnyel kellene bekeríteni, hogy ne parkolhasson ott.

Hegedűs György: A Duna partján a dombon – az önkormányzat bevételétől függően – a telket (jelenleg ott szántóföld van) meg kellene vásárolni, parkosítani, hogy kulturáltabbá tegyük a környezetet vendégek fogadására.

Karl Henrik: Az idegenforgalomhoz, falusi turizmus témájához értünk. Komplett programmal vonzóvá kell tennünk községünket. Fel kell venni külföldi ismeretségeinkkel a kapcsolatot. (Említ 5 német helységet, ahol kapcsolatai vannak.)
Hetényi Ádám: a községben van több templom is. Megemlíti a szerb templomot és az azzal kapcsolatos feladatokat. Felújításához a Műemlékvédelmi Felügyelőséget kell megkeresni támogatást kérve. A benne lévő ikonokat – ha hozzájárulnak –fel kellene becsültetni. A templomot nyílttá kell tenni az idelátogatók előtt.

Pazaurek Dezső: értékbecslést vállalja. A község közepén falutérképet kell felállítani, megjelölve mi hol található. Kiadványt szerkeszteni Dunaszekcső nevezetességeivel.

Az ikonokból akár állandó kiállítást is lehet szervezni, és emellé lehozatni Pécsről a Marcus Aurélius kiállítást.

Általánosan elfogadták a bizottság tagjai, hogy községünket, jelenlegi értékeinket szebbé kell tenni, tisztává, látványossá az ide érkező látogatók számára.

(Római kút kitisztítása.)

Emlékeztető
Készült 199. március 23-án a Dunaszekcső Önkormányzat képviselőtestülete Településfejlesztési Bizottságának üléséről.

Jelen vannak: Schmidt József

Hetényi Ádám

Szödényi István képviselők

Karl Henrik

Pazaurek Dezső tagok

Hegedűs György polgármester

Pest Éva jegyző 

Hegedűs György polgármester köszönti a megjelent bizottsági tagokat. Javaslatot tesz a napirendre.

1.) A településfejlesztési bizottság elnökének megválasztása.

2.) Aktuális feladatok

A bizottság tagjai egyetértenek a javasolt napirendi pontokkal.

A polgármester javaslatot tesz a bizottság elnökének személyére. Javasolja, hogy Schmidt Józsefet válasszák meg.

A bizottság tagjai egyetértenek a javaslattal, más személyre nem hangzik el jelölés. Egybehangzó vélemények alapján 4 szavazattal megválasztják Schmidt Józsefet a bizottság elnökévé.
Az aktuális feladatokkal kapcsolatban az alábbi kérdések, hozzászólások hangzanak el.

Hetényi Ádám: Mennyi pénz felett gazdálkodhat a bizottság?

Hegedűs György: Az utak-hidak költséghelyen 720.000 Ft szerepel, ennek felosztásában kell a bizottságnak közreműködnie.

Hetényi Ádám: A Szentháromság térnél az országút mellett parkolót kellene kialakítani a Cementipari Vállalat által ajánlott elemekből.

Nagy méretű virágtartó edényt – melyet szintén a Cementipari Vállalat gyárt – kellene elhelyezni a parkban, élénk színű virágokkal tele ültetve.

A nagy bolt előtti járdaszakasz lényegesen alacsonyabb, mint az országút, ha esik az eső, ott megáll a víz.

Az iskolánál levő patakparton meg kell tiltani az ásást. Táblákat kell kihelyezni. Javasolja, hogy a cementiparitól elszállítható törmeléket a patakpart rendezéséhez használják fel.

A Duna partján jacht-kikötőt építene egy jelentkező. Ezzel együtt kérése, hogy a környező területet bérelni szeretné és bekerítené.

Pazaurek Dezső: Véleménye szerint a kikötő megépülhet, de a bérlést ne engedélyezzék. Az elmúlt ülésen elhatározta a bizottság, hogy faluszépítő napot szerveznek. Május 6-át tartja célszerűnek erre az alkalomra. Gondoskodni kell a meghirdetéséről (Informayer és plakátok), az összegyűlt szemét elszállításáról.

Július 2-án Halász búcsú lesz, ennek szervezését is meg kell kezdeni. Részéről vállalja az Arénában megtartható programok szervezését.

Jövő évi tervek között szerepel a Dunaszekcsőről elszármazottak találkozójának megszervezése.

Schmidt József: A szemét elszállítását végezhetné Sárközi János, és felkér 2 személyt, akik besegítenének.

Hegedűs György: A hirdetést Pazaurek Dezső intézze, a díjat fizeti az önkormányzat.

A helyi televízióban is meghirdethető a program.

A július 2-ai programmal kapcsolatban megkeresi a környező polgármestereket. A sportversenyeket kell megszervezni.

Schmidt Zoltán: A sportversenyek díjazásához sponzorokat kell keresni.

Kmf.

Dunaszekcső Község Önkormányzata képviselőtestülete

8/1995. (VII.13.) számú rendelete

a Szervezeti és Működési Szabályzat módosításáról

1. §

A Szervezeti és Működési Szabályzatról szóló 4/1995. (III.16.) számú önkormányzati rendelet módosításáról rendelkező 7/1995. (VI.14.) számú önkormányzati rendelet hatályát veszti.

Záró rendelkezés

2. §

Ez az önkormányzati rendelet kihirdetése napján lép hatályba.

Dunaszekcső, 1995. június 28.


Hegedűs György
Pest Éva


Polgármester 
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1995. július 13.



Pest Éva



Jegyző 

Somos Miklós

Mohács, Bégpatak u. 13.

Dunaszekcsői Önkormányzat

Képviselőtestülete 





Tárgy: Kérelem út felső szintjének









Csökkentéséről

Tisztelt Képviselő Testület!

Másfél éve vásároltam  a községben a Széchenyi u. 39. sz. házat. A ház nagyon elhanyagolt, főleg vájogból épült, alsó szigetelését egy terméskő-sorral oldotta meg az akkori építő. Talán ez az utolsó Duna parti házak egyike, mely az 56-os árvizet átvészelte.

Szándékom a ház teljes rendbetétele és az önkormányzat által jóváhagyott építési engedély szerinti átalakítása.

Legnagyobb gondom az alul szigetelten falak nedvesedésének megakadályozása.

Szakemberek véleménye szerint a javulás elengedhetetlen feltétele meglévő csatorna felhelyezése, és a lábazati magasság növelése. (Annak érdekében, hogy a hó és a csapadékvíz ne a szobák szintjében legyen.)

Így el lehetne érni a kívülről jövő nedvesség megszűntetését és a ház állagának további romlását. Ehhez a ház északi fala melletti út szintjét 25-30 cm-rel lejjebb kellene vinni.
Valamikor évekkel ezelőtt a Duna felé vezető utat úgy javították, hogy a házam mentén egy púppal megemelték az út szintjét, nem törődve azzal, hogy így az út a szobák szintjével megközelítőleg egybe esik. 

Ennek az útmagasságnak a 25-30 cm-es csökkentéséhez kérem a tisztelt Képviselő Testület szíves hozzájárulását.

A munkát saját költségemen végeztetném úgy, hogy az út jelenlegi minőségét megőrizze. Befejezésként a ház fala mellett, az út szintjében 40-50 cm-es széles csíkot szeretnék lebetonozni.

Ezzel a megoldással elérném, hogy értelme legyen a belső térben folyamatban lévő padlószinti szigetelésnek.

Kérem, hogy a testület vizsgálja felül kérelmem indokoltságát és döntsön számomra kedvezően.

Tisztelettel: 





Somos Miklós

Mohács, 1995. június 22.

1995.01.10.

32 kérelem




Ebből: támogatás 18 db







Elutasítás 14 db

Támogatás:

1 gyógyszerellátás

1 beton (kb. 3m3)

1 tégla (bontásból)

1 3q szén + fuvar

1 temetkezési segély (15.000)

9 étkezési befizetés: össz. 25 hó

2x5000 Ft         pénzbeli segély

2x5000 Ft 
1995. 02. 09.

39 kérelem




Ebből: 16 támogatás







23 elutasítás

1 gyógyszertámogatás

1 rendszeres ápolási díj

1 temetkezési segély (7.000)

1 favágás

1 5q fa + fuvar

6 étkezés térítési díj össz: 23 hó

3x5000 Ft     Kp

2x3000 Ft       

1995.03.09.
26 kérelem




Ebből: 18 támogatás







  8 elutasítva

1 kollégium ellátási díj (kb. 4 hó-ra)

2 gyógyszerellátás

7 étkezési térítési díj össz: 17 hó

2x5000 Ft

1x4000 Ft       kp

4x3000 Ft

1,500 Ft kölcsön

1995.04.12.

21 kérelem





Ebből: 15 támogatás








  6 elutasítva
1 temetkezési segély: 24.200 Ft

1 vízóra-beszerelés

2 étkezési térítési díj befiz. Össz: 4 hó

4x5000 Ft
1x4500 Ft       kéthavonta rendszeresen

1x5000 Ft

5x3000 Ft

1995.05.05.

14 kérelem





Ebből: 6 támogatás








8 elutasítva

1 temetkezési segély: 20.000

2 étkezési díj össz: 4 hó

2x5000 Ft      kp

1x3000 Ft

1995.06.15.

21 kérelem





Ebből: 8 támogatás









13 elutasítás

3 gyógyszerellátás

1 temetkezési segély 5000 Ft

1 közjegyzői költség: 3600 Ft

1x5000 Ft        kp

2x3000 Ft

ÖSSZESEN: 





6 gyűlés volt

153 kérelem

  81 támogatás

  72 elutasítás

A támogatás: 52,9%-os







